Farid Kubanda (anafahamika zaidi kwa jina lake la kisanii kama Fid Q; amezaliwa katika hospitali ya Bugando iliyopo jijini Mwanza tarehe 13 Agosti 1977) ni msanii wa hip hop na Bongo Flava nchini Tanzania. Kabila lake ni msukuma. Fid Q alianza shughuli za muziki mnamo miaka ya 1990. Fid Q alitoa wimbo wake wa kwanza mwaka 2000 ulioitwa 'Huyu na Yule' ambao huo aliimba na msanii Mr Paul. wimbo huu ulimpa heshima kubwa, ulirekodiwa katika studio za MJ records chini ya usimamizi wake Master Jay mwenyewe. Wimbo wake wa pili kutoka uliitwa 'Binti Malkia' ambao alimshirikisha Nuruelly. Ilivyofika mnamo mwaka wa 2004 Fid Q alivunja ukimya wake kwa wimbo wake mahiri uliokwenda kwa jina la "Fid Q.com", na wimbo huo aliufanya katika studio ya Baucha Records baada ya kuhama kwa MJ. Wimbo huo uliirudisha ile hiphop ya Tanzania katika ramani yake halisi na inasemekana hivyo kwa sababu kipindi hicho ni kile ambacho wasaanii wengi wa muziki wa kufokafoka walikuwa wamejiingiza katika masuala ya uimbaji kwasababu kulikuwa na uvumi wa kwamba hip hop haikubaliki kwa watu wa Tanzania.